En algoritme bygget af danske forskere kan med 44 procents sikkerhed gætte, hvilket parti du ville stemme på, hvis der var valg i morgen. Den skal bare have svar på ét spørgsmål om dig - hvilket opslag fra en politiker eller et parti har du senest trykket 'synes godt om' til?

Får den lov at se minimum syv af dine seneste politiske likes, stiger succesraten til 71 procent.

Sådan lyder konklusionen fra et hold danske forskere fra Københavns Universitet, det digitale analysebureau Analyse & Tal og rådgivningsvirksomheden Nextwork, der rådgiver kunder om politiske strategier på digitale medier.